Finn Sørensen (EL), 2013-02-06:
Vi har ikke diskuteret noget med regeringen i den her forbindelse.
Vi har klart og tydeligt givet udtryk for vores betænkelighed i forhold til relationen mellem storskalaloven og udlændingepolitikken i det her spørgsmål.
Det er ikke nogen hemmelighed for nogen, som har gidet følge bare lidt med i de skriftlige medier og de elektroniske medier.
Utallige steder har jeg diskuteret det og gjort klart rede for vores synspunkt, altså at der her er et problem.
Jeg ved, at regeringen er fuldstændig klar over, hvad Enhedslistens holdning er på det punkt, og så vidt jeg husker, handler forespørgsel F 25 ikke om det spørgsmål, men det er der jo berammet en hel del andre samråd om, og på et tidspunkt bliver der også fremsat et lovforslag, og så kommer vi helt i dybden med alt det.
Jeg mener ikke, at der er fugls føde på de borgerliges angreb på statsministeren i denne sag.
De fem konkrete spørgsmål vedrører et emne, hvor Grønlands Landsting har enekompetencen.
Derfor bør regeringen faktisk ikke svare på den slags spørgsmål, og det er ikke kun af juridiske grunde og af hensyn til kompetencefordelingen mellem Danmark og Grønland, men fordi det modsatte jo kun kan underbygge en udbredt opfattelse i Grønland af, at vi hernede gerne vil blande os i områder, hvor de selv bestemmer.
Det kommer klart til udtryk i dagens forespørgsel; det kommer klart til udtryk, når Venstres formand har forlangt en såkaldt timeout i Folketingets behandling af udlændingeloven om arbejds- og opholdstilladelser med den begrundelse, at tiden skal bruges til at oprette et fælles privat-offentligt udvindingsselskab som alternativ til udenlandske investeringer.
Har Venstre helt glemt, at det er grønlænderne, der suverænt bestemmer, hvem de vil give koncessioner til med henblik på udvinding af råstoffer, hvilke selskabskonstruktioner der skal anvendes i den forbindelse, og på hvilket økonomisk grundlag det skal foregå?
Det har Venstre åbenbart, men sådan er spillereglerne altså, og derfor kan det spørgsmål aldrig give anledning til at udsætte lovbehandlingen.
Det lugter langt væk af, at Venstre og Dansk Folkeparti i det hele taget modarbejder selvstyreloven og den kompetencefordeling, der følger af den.
Det bestyrkes man jo i, når man ser de mange spørgsmål, der bliver stillet om forsvars-, sikkerheds- og udenrigspolitiske spørgsmål, som de krampagtigt forsøger at relatere til den konkrete stillingtagen til udlændingeloven.
Det bestyrkes man i, når man hører Dansk Folkepartis vildt kreative spørgsmål om de mulige og uhyggelige konsekvenser af import af mange tusinde såkaldte kommunistkinesere.
Det bidrager alt sammen til at skabe et billede af, at vi bliver oversvømmet af den gule fare, ja, vi står jo nærmest på randen af tredje verdenskrig, fordi et mineselskab eller to begynder at udvinde råstoffer i Grønland.
Jeg synes virkelig, at de borgerlige skal skrue ned for retorikken.
Jeg synes, at vi alle sammen skal koncentrere os om det, Folketinget skal tage stilling til, nemlig den fornødne ændring af udlændingeloven.
Her har Enhedslisten indtil videre kun ét problem, og det er at sikre, at der ikke sker en begrænsning af de grønlandske fagforeningers forhandlingsret, og at de internationale konventioner om arbejder- og menneskerettigheder vil blive overholdt.
Det er helt relevante spørgsmål i forhold til den danske og grønlandske udlændingelov.
Vi ser frem til samråd og svar på skriftlige spørgsmål, der kan afklare det problem.
Og vi kan forhåbentlig også få en hug- og stikfast garanti for, at disse principper vil blive respekteret fuldt ud.